b'\n_START_ARTICLE_\nVodnikov dom na Velem polju\n_START_PARAGRAPH_\nVodnikov dom na Velem polju (1817 m) je planinska postojanka, ki stoji nad dolino Velega polja ob vzno\xc5\xbeju pobo\xc4\x8dja Tosca in Vernarja. Imenovan je po slovenskem pesniku in duhovniku Valentinu Vodniku._NEWLINE_Prvo ko\xc4\x8do sta kot zaveti\xc5\xa1\xc4\x8de \xc5\xbee leta 1869 postavila \xc5\xa0kantar \xc5\xbdan in Lovrenc na Ledinah, precej blizu dana\xc5\xa1nje ko\xc4\x8de. V njej je bilo \xc5\xa1est le\xc5\xbei\xc5\xa1\xc4\x8d in kuri\xc5\xa1\xc4\x8de. To naj bi bila tudi prva planinska ko\xc4\x8da, katere skrbnik je bilo dru\xc5\xa1tvo, ki se je imenovalo\xc2\xa0\xc2\xbbTriglavski prijatelji\xc2\xab, ko\xc4\x8da pa se je imenovala\xc2\xa0\xc2\xbbTriglavski tempelj\xc2\xab. To dru\xc5\xa1tvo se je kot PD Srednja vas posku\xc5\xa1alo registrirati \xc5\xbee Leta 1872, a so bile takratne oblasti proti._NEWLINE_Prva planinska ko\xc4\x8da je bila zgrajena in odprta 19. avgusta 1895, \xc5\xbee 22.avgusta 1895 pa ga je obiskal Jakob Alja\xc5\xbe. Zgradila jo je Radovlji\xc5\xa1ka podru\xc5\xbenica SPD in v spomin na 100-obletnico vzpona Valentina Vodnika (1758-1819) na Mali Triglav, 20. avgusta 1795, poimenovali Vodnikova ko\xc4\x8da. Leta 1909 so ko\xc4\x8do prestavili na dana\xc5\xa1nje mesto, pove\xc4\x8dali in obili z lesom. Ve\xc4\x8dkrat so jo obnavljali a je kljub temu po\xc4\x8dasi propadala. Po 2. svetovni vojni jo je prevzelo PD Bohinj-Srednja vas._NEWLINE_Zaradi dotrajanosti in pove\xc4\x8danega obiska je bila v letih 1954 do 1958 zgrajena nova ko\xc4\x8da ter odprta 31. avgusta 1958 pod imenom Vodnikov dom. Upravlja jo PD Srednja vas v Bohinju. Tudi ta dom je bil ve\xc4\x8dkrat obnavljan, ve\xc4\x8dja dela na fasadi so opravili leta 1986. V gostinskem prostoru je 50 sede\xc5\xbeev; v 8 sobah je 22 postelj, na skupnem le\xc5\xbei\xc5\xa1\xc4\x8du pa 31 le\xc5\xbei\xc5\xa1\xc4\x8d; zimska soba z 10 le\xc5\xbei\xc5\xa1\xc4\x8di; WC, umivalnica s toplo in mrzlo vodo; gostinski prostor ogrevajo s pe\xc4\x8djo; teko\xc4\x8da voda, agregat za elektriko, mobitel, ki je tu \xc5\xbee od leta 1993.'